**Julius Uusitupa**, sukunimi aik. *Storstrang* (23. huhtikuuta 1878 Vimpeli – 6. syyskuuta 1950 Jyväskylä) oli suomalainen suksitehtailija. Hänen Jyväskylän maalaiskunnan Salmelaan perustamansa suksitehdas oli tuotantomääriltään ajoittain jopa suurin alallaan Suomessa.

Julius Uusituvan vanhemmat olivat Jaakko Antinpoika Storstrang (1845–1882) ja Anna Matintytär Heikkilä (1842–1912).

Uusitupa suoritti asevelvollisuutensa tarkk'-ampujapataljoonassa Vaasassa 1902. Hän toimi maanviljelijänä Vimpelissä ja oli Vimpelin kun|takokouksen puheenjohtajana 1908. Uusitupa aloitti suksien valmistamisen maanviljelyn sivussa. Hän osallistui Jyväskylässä arkkitehti Yrjö Blomstedtin järjestämille suksityökursseille ja hän oli sitten Keski-Suomen Kotiteollisuusyhdistyksen järjestämien suksentekokurssien opettajana vuoteen 1913 saakka.

Uusitupa muutti perheensä kanssa Jyväskylään 1910 ja hän aloitti tehdasmaisen suksien valmistuksen 1913 kun hän osti Jyväskylän maalaiskunnasta tätä varten Riihimäen talon tontteineen. Uusi tehdasrakennus valmistui 1926. Parhaimmillaan Uusituvan tehdas valmistui 100 000 paria suksia vuodessa ja lisäksi tehtaassa valmistettiin keihäitä, pesäpallomailoja sekä sahatavaraa. Työntekijöitä oli yli sata ja suksia vietiin myös Yhdysvaltoihin, Saksaan ja Kanadaan. Uusituvan suksitehdas paloi 18. joulukuuta 1944, tehtaan yhteydessä ollut saha ja ulkona sijainneet raaka-ainevarastot säästyivät tuholta.

Vuonna 1930 Uusitupa perusti Mustakivi Oy:n, joka louhi mustaa graniittia Jyväskylän lähellä sijainneelta kivilouhimoltaan. Hän oli myös Pönttövuori Oy:n tervatehtaan osakas ja sanomalehti Keskisuomalaisen johtokunnan jäsen. Vuonna 1941 Julius Uusitupa oli poikansa Ilmari Uusituvan kanssa mukana perustamassa Jyväskylän Latu ry:tä. 

Julius Uusitupa kuoli 1950 ja hänen suksitehtaansa teki konkurssin 1955 kun teollisesti valmistetut sälesukset syrjäyttivät täyspuusukset. Julius Uusituvan pojanpoika on professori Matti Uusitupa.

Kirjallisuutta
--------------

* Timo Siukonen : *Puusuksia Suomesta — Unohdettujen suksiseppien ja suksitehtaiden elämää 1880-1960*. Docendo 2016 ISBN 9789522912749

Lähteet
-------

1. 1 2 3 4 5  Geni.com : Julius Jaakonpoika Uusitupa
2. ↑  Sujuvasti suksista, PaikallisUutiset - Toivakan, Uuraisten ja lähiseutujen paikallislehti 27.10.2016
3. 1 2  Docendo : Puusuksia Suomesta — Unohdettujen suksiseppien ja suksitehtaiden elämää 1880-1960-kirjan esittely (Arkistoitu – Internet Archive)
4. ↑  Satavuotiailla kolmimetrisillä umpipuusuksilla ei niin vain käännytäkään, Yle Uutiset 19.2.2016
5. ↑  Uusituvan suksitehdas paloi eilen illalla, Vahingot useita miljoonia, Laatokka, 19.12.1944, nro 285, s. 3, Kansalliskirjaston digitaaliset aineistot
6. ↑  Jyväskylän Latu Ry:n historiaa
7. ↑  Jyväskylän "musta", Uudenkaupungin "harmaa" ja Vehmaan "punainen" suuressa suosiossa maailmalla. Erikoisgraniittejamme viety Australiaan saakka, Uusi Suomi, 09.07.1939, nro 180, s. 10, Kansalliskirjaston digitaaliset aineistot

Aiheesta muualla
----------------

* Maankuulu suksiseppä. Tehtailija Julius Uusitupaa tapaamassa, Hakkapeliitta, 17.03.1931, nro 11, s. 14, Kansalliskirjaston digitaaliset aineistot
* "Jyväskylän musta" on vaeltanut Meksikkoon ja Australiaankin, Seura, 02.06.1937, nro 22, s. 10, Kansalliskirjaston digitaaliset aineistot